Virallinen lehti nro C 167 , 02/06/1997 s. 0149



B4-0355, 0379, 0384, 0386 ja 0391/97 Päätöslauselma Zairen tilanteesta Euroopan parlamentti, joka - ottaa huomioon aiemmat Afrikan suurten järvien alueen kriisiä ja erityisesti Zairen tilannetta koskevat päätöslauselmansa, A. ottaa huomioon tilanteen Zairessa ja maan pääkaupungissa Kinshasassa, missä aseellisen yhteenoton uhka on yhä ilmeisempi, B. katsoo, että Zaireen on muodostettava kiireesti YK:n avustama siirtymäkauden hallitus, jonka kaikki konfliktin osapuolet ja maan kaikki poliittiset voimat, varsinkin oppositio, hyväksyvät, jonka tehtäväksi annetaan todellisen demokratisoitumisprosessin alkuun saaminen ja joka kykenee järjestämään vapaat, demokraattiset ja uskottavat vaalit, C. on järkyttynyt kärsimyksistä, jotka ovat kohdanneet satoja tuhansia pakolaisia, jotka piileskelevät Zairen metsissä ja jäävät usein ilman minkäänlaista humanitaarista perusapua, ja tyrmistynyt siitä, että kymmeniä pakolaisia on kuollut niiden kauhistuttavien olosuhteiden vuoksi, joissa pakolaisia on kuljetettu junissa kohti Kisangania, D. paheksuu ADFL:n (Kongo-Zairen liittoutuneet demokraattiset vapautusjoukot) asettamia ehtoja ruandalaisten pakolaisten paluulle; katsoo, että kotiuttaminen on mahdollista toteuttaa ainoastaan vapaaehtoisuuteen perustuen ja ihmisarvoa kunnioittaen, E. ottaa huomioon komission julkilausumat, joiden mukaan ADFL estää tarkoituksella humanitaarista hätäapua tarjoavien joukkojen pääsyä hallitsemilleen alueille ja harjoittaa täten todistettavissa olevaa hädänalaisia asukkaita vastaan suunnattua jarrutusstrategiaa, F. ottaa huomioon Zairessa toimivan ihmisoikeuksista vastaavan YK:n erityisedustajan Roberto Garretonin selonteon, josta käy ilmi, että ADFL:n joukot ovat suorittaneet joukkomurhia ja että niiden hallitsemilla alueilla sijaitsee lukuisia joukkohautoja; 1. Vetoaa voimakkaasti Kabilaan sekä Zairen poliittisiin vastuuhenkilöihin, jotta nämä hyväksyvät siirtymäkauden hallituksen muodostamisen, joka päättää Mobutun diktatorisen hallinnon ja kykenee johtamaan maata vapaiden ja demokraattisten vaalien suorittamiseksi; 2. Pyytää, että järjestetään oikeudenmukaiset ja vapaat demokraattiset vaalit kansainvälisesti tunnustettujen sääntöjen mukaisesti ja että näiden vaalien yksityiskohdat määritellään kaikkien asianomaisten poliittisten tahojen ja kansalaisyhteiskunnan edustajien yhteisellä sopimuksella ja YK:n tuella; 3. Pyytää neuvostoa edistämään laajaa aloitetta siirtymäprosessin tukemiseksi, erityisesti a) helpottamalla kaikin mahdollisin tavoin YK:n ja OAU:n erityislähettilään Mohamed Sahnounin työtä b) antamalla riittävää rahoitustukea ja teknistä apua järjestettäessä demokraattiset vaalit kansainvälisessä valvonnassa c) tukemalla sellaisen rauhaa, turvallisuutta ja vakautta edistävän alueellisen konferenssin järjestämistä, jonka ohjelma perustuu väestön etujen, demokratian ja ihmisoikeuksien kunnioittamisen puolustamiseen; 4. Tuomitsee kaiken väkivallan, jota on käytetty Zairen maaperällä vielä olevia Ruandan pakolaisia vastaan, ja vaatii ADFL:n vastuuhenkilöitä tekemään valvonnassaan olevilla alueilla kaikkensa, jotta humanitaarinen apu saadaan toimitettua Ruandan pakolaisille, ja pidättymään ennakkoehtojen asettamisesta ja taloudellisesta kiristyksestä; 5. Vaatii kansainvälisen riippumattoman tutkimuksen toteuttamista YK:n suojeluksessa, jotta ADFL:n hallitsemalla alueella olevista joukkohaudoista kertovista ilmoituksista saadaan täysi selvyys; vaatii Kabilaa takaamaan tälle tutkintavaltuuskunnalle vapaa pääsy Itä-Zaireen; 6. Tukee komission ja alueella toimivien humanitaaristen järjestöjen pyrkimyksiä humanitaarisen avun toteuttamiseksi äärimmäisen vaikeissa olosuhteissa; 7. Kehottaa puhemiestään välittämään tämän päätöslauselman neuvostolle, komissiolle, OAU:n pääsihteerille, Zairen, Ruandan, Burundin, Ugandan, Tansanian ja Etelä-Afrikan hallituksille sekä ADFL:lle.